Document ID: 32009D0095

KOMMISSIONENS BESLUTNING
af 12. december 2008
om vedtagelse af anden ajourførte liste over lokaliteter af fællesskabsbetydning i det mediterrane biogeografiske område i henhold til Rådets direktiv 92/43/EØF
(meddelt under nummer K(2008) 8049)
(2009/95/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/43/EØF af 21. maj 1992 om bevaring af naturtyper samt vilde dyr og planter (1) særlig artikel 4, stk. 2, tredje afsnit, og
ud fra følgende betragtninger:
(1)
Det mediterrane biogeografiske område (middelhavsområdet), der er nævnt i artikel 1, litra c), nr. iii), i direktiv 92/43/EØF, omfatter Grækenlands, Cyperns og Maltas territorier, jf. artikel 1 i protokol nr. 10 til tiltrædelsesakten fra 2003, og dele af Frankrigs, Italiens, Portugals og Spaniens territorier og - i overensstemmelse med traktatens artikel 299, stk. 4 - Gibraltars territorium, for hvilket Det Forenede Kongerige er ansvarlig for udenrigsanliggender, som specificeret på det biogeografiske kort, som udvalget, nedsat ved direktivets artikel 20, i det følgende benævnt »Habitatudvalget«, godkendte den 25. april 2005.
(2)
Det er nødvendigt at gøre videre fremskridt med etableringen af Natura 2000-nettet, der blev påbegyndt i 1995, og som er en væsentlig faktor for beskyttelsen af biodiversiteten i Fællesskabet.
(3)
Der blev ved Kommissionens beslutninger 2006/613/EF (2) og 2008/335/EF (3) vedtaget henholdsvis en foreløbig liste og en første ajourført liste over lokaliteter af fællesskabsbetydning i det mediterrane biogeografiske område som omhandlet i direktiv 92/43/EØF. I henhold til artikel 4, stk. 4, og artikel 6, stk. 1, i direktiv 92/43/EØF skal den pågældende medlemsstat udpege de lokaliteter, der står på listen over lokaliteter af fællesskabsbetydning i det mediterrane biogeografiske område, som særlige bevaringsområder hurtigst muligt og inden for højst seks år ved at opstille bevaringsprioriteter og iværksætte de nødvendige bevaringsforanstaltninger.
(4)
Som led i den dynamiske tilpasning af Natura 2000-nettet ajourføres listerne over lokaliteter af fællesskabsbetydning. Det er derfor nødvendigt at ajourføre den mediterrane liste for anden gang.
(5)
På den ene side er endnu en ajourføring af listen over lokaliteter af fællesskabsbetydning i det mediterrane biogeografiske område nødvendig for at medtage yderligere lokaliteter, der er blevet foreslået siden september 2006 af medlemsstaterne som lokaliteter af fællesskabsbetydning for det mediterrane biogeografiske område i henhold til artikel 1 i direktiv 92/43/EØF. Forpligtelserne i medfør af artikel 4, stk. 4, og artikel 6, stk. 1, i direktiv 92/43/EØF gælder hurtigst muligt og inden for højst seks år fra vedtagelsen af anden ajourførte liste over lokaliteter af fællesskabsbetydning i det mediterrane biogeografiske område.
(6)
På den anden side er endnu en ajourføring af listen over lokaliteter af fællesskabsbetydning i det mediterrane biogeografiske område nødvendig for at afspejle ændringer i lokalitetsrelaterede oplysninger, som medlemsstaterne har meddelt efter vedtagelsen af den foreløbige og den første ajourførte fællesskabsliste. I den betydning udgør anden ajourførte liste over lokaliteter af fællesskabsbetydning i det mediterrane biogeografiske område en konsolideret udgave af listen over lokaliteter af fællesskabsbetydning i det mediterrane biogeografiske område. Det bør imidlertid fremhæves, at forpligtelserne i medfør af artikel 4, stk. 4, og artikel 6, stk. 1, i direktiv 92/43/EØF gælder hurtigst muligt og inden for højst seks år fra vedtagelsen af den foreløbige liste og den første ajourførte liste over lokaliteter af fællesskabsbetydning i det mediterrane biogeografiske område, afhængig af hvilken liste lokaliteten af fællesskabsbetydning var opført på første gang.
(7)
For det mediterrane biogeografiske område har Grækenland, Spanien, Frankrig, Italien, Cypern, Malta, Portugal og Det Forenede Kongerige i overensstemmelse med artikel 4, stk. 1, i direktiv 92/43/EØF i perioden januar 2003 til september 2007 sendt Kommissionen lister over lokaliteter, der er foreslået som lokaliteter af fællesskabsbetydning, jf. samme direktivs artikel 4, stk. 1.
(8)
Listerne over de foreslåede lokaliteter var ledsaget af oplysninger om hver lokalitet indgivet på den formular, som blev indført ved Kommissionens beslutning 97/266/EF af 18. december 1996 om en formular for oplysninger vedrørende foreslåede Natura 2000- lokaliteter (4).
(9)
Disse oplysninger omfatter den seneste og endelige udgave af et kort over den lokalitet, den pågældende medlemsstat har foreslået, lokalitetens navn, beliggenhed og udstrækning samt oplysninger fremkommet ved anvendelse af kriterierne i bilag III til direktiv 92/43/EØF.
(10)
Kommissionen har i forståelse med de enkelte medlemsstater opstillet et udkast til en liste, som også indeholder lokaliteter med prioriterede naturtyper eller prioriterede arter, og der bør på grundlag af dette udkast vedtages endnu en ajourført liste over lokaliteter, der er udvalgt som lokaliteter af fællesskabsbetydning i det mediterrane biogeografiske område.
(11)
Kendskabet til forekomsten og fordelingen af naturtyperne og arterne bliver stadig bedre som følge af den overvågning, der finder sted i medfør af artikel 11 i direktiv 92/43/EØF. Derfor er lokaliteterne på fællesskabsniveau blevet vurderet og udvalgt på grundlag af de bedste foreliggende oplysninger.
(12)
Nogle medlemsstater har ikke foreslået lokaliteter nok til at imødekomme kravene i direktiv 92/43/EØF for nogle naturtyper og arter. For de naturtyper og arter kan det derfor ikke konkluderes, om nettet er fuldstændigt. Når der tages hensyn til den tid, der går, inden oplysningerne modtages og enighed opnås med medlemsstaterne, er det nødvendigt at vedtage endnu en ajourført liste over lokaliteter, der skal revideres i overensstemmelse med artikel 4 i direktiv 92/43/EØF.
(13)
Da der fortsat ikke er tilstrækkeligt kendskab til forekomsten og fordelingen af nogle naturtyper i direktivets bilag I og arter i dets bilag II, bør det ikke konkluderes, om nettet er tilstrækkeligt eller ej. Listen bør om nødvendigt revideres i overensstemmelse med artikel 4 i direktiv 92/43/EØF.
(14)
For at gøre lovgivningen klar og gennemskuelig bør beslutning 2008/335/EF erstattes.
(15)
Foranstaltningerne i denne beslutning er i overensstemmelse med udtalelse fra Habitatudvalget -
VEDTAGET FØLGENDE BESLUTNING:
Artikel 1
Bilaget til denne beslutning indeholder anden ajourførte liste over lokaliteter af fællesskabsbetydning i det mediterrane biogeografiske område, som omhandlet i artikel 4, stk. 2, tredje afsnit, i direktiv 92/43/EØF.
Artikel 2
Beslutning 2008/335/EF ophæves.
Artikel 3
Denne beslutning er rettet til medlemsstaterne.
Udfærdiget i Bruxelles, den 12. december 2008.

Labels: 12
18
19
20